Anno ab incarnatione Domini nostri Jesu Christi millesimo centesimo trigesimo tercio, XIº kalendas januarii, indictione duodecima. Ecclesie Sancti Petri de Clugnedo, ego Petrus, qui dicitur Caput, de civitate Cremona, qui professus sum lege vivere Romana, offertor et donator ipsius ecclesie, presens presentibus dixi: Quisquis in sanctis ac venerabilibus locis ex suis aliquid contulerit rebus, juxta Auctoris vocem, «in hoc seculo centuplum accipit et insuper, quod melius est, vitam possidebit eternam.» Ideoque ego quidem Petrus dono et offero a presenti die in eadem ecclesia, pro anime mee mercede, id est peciam unam de terra juris mei, cum ecclesia super edificata in honore Sancte Mariæ et Omnium Sanctorum, consecrata, que jacet in burgo iste civitatis, et est ipsa pecia de terra cum prefata ecclesia per mensuram justam percicarum quatuor vel plus; coeret ei a mane et a sero et a montibus via, a meridie mihi reservo, sibique (?) alie sunt coerentes. Quam autem istam peciam de terra, cum ista ecclesia juris mei superius dictam, una cum viis et accessis, cum superioribus et inferioribus suis in integrum, ab hac die in eadem ecclesia Sancti Petri de Clugnedo, dono, cedo, trado, confero, et per presentem cartam offersionis et donationis ibidem habendum confirmo. Ita ut sit in dominio et proprietate ejusdem ecclesie Sancti Petri, et in dispositione abbatis predicte ecclesie Sancti Petri de Clugnedo, et ordini, et ibi monasterium et monachos ibi ponat, et ut jam dicta ecclesia Sancti Petri de Clugnedo annualiter habeat de prenominata ecclesia Sancte Marie et Omnium Sanctorum, nec ab eo abbate qui modo est in prefata ecclesia Sancti Petri, neque ab aliis qui in futuro ibidem pro tempore, neque ab delegatis eorum sine omni heredum meorum contradictione. Quidem spopondeo atque promitto me ego qui supra Petrus una cum heredibus meis parti ipsius ecclesie, aut cui pars ecclesie dederit istam peciam de terra cum ista ecclesia ab omni homine defensare. Quod si defendere non potuerimus, aut si parti ipsius ecclesie exinde aliquid per quodvis ingenium subtraere quesierimus, tunc in duplum eandem donacionem parti ecclesie, et cui pars ecclesie dederit restituamus, sicut pro tempore fuerit meliorata aut valuerit, sub extimatione in consimili loco, pro anime mee mercede. Quod sic est mea bona voluntas. Actum in cimiterio ecclesie Sancti Gabrielis, sita in suburbio iste civitatis, feliciter, et domnus prior Guillelmus predicte ecclesie extitit missus ecclesie Sancti Petri. Signum manus istius Petri, qui hanc cartam offersionis et donationem fieri rogavit et istam penam obligavit ut supra. Signa manuum Ambrosii et Lanfranci, Oldoni et Ugocionis atque Bernardi, seu Alberti, et item Alberti et Ongari, et Gisleberti, et Bernardi judicis, et Lanfranci Giroldi, rogati, testes. Ego Johannes, notarius sacri palatii, hanc cartam offersionis et donacionis scripsi; post traditam, complevi et dedi.